Na temelju članka 5. Odluke o davanju u zakup javnih površina i drugih nekretnina u vlasništvu Općine Omišalj za postavljanje privremenih objekata, reklamnih i oglasnih predmeta („Službene novine Primorsko-goranske županije“ broj 42/22 i 15/24), članka 48. Pravilnika o lokacijama i uvjetima za postavljanje i oblikovanje privremenih objekata i predmeta („Službene novine Primorsko-goranske županije“ broj 57/10 i 12/11) i Zaključka Općinske načelnice od 15. listopada 2024. godine, Općina Omišalj raspisuje

**JAVNI NATJEČAJ**

**za davanje u zakup javne površine u vlasništvu Općine Omišalj**

**za postavljanje privremenih objekata**

Predmet ovog Javnog natječaja je davanje u zakup javne površine u vlasništvu Općine Omišalj za postavljanje privremenih objekata na sljedećim lokacijama:

**1.1. Lokacija za davanje u zakup javne površine za postavu montažnog objekta površine do 25,00 m² i zakup 29,00 m2 terase ispred montažnog objekta u Omišlju (mikrolokacija – križanje ulice Stran i Jadranske ulice):**

- Namjena: trgovina mješovitom robom,

- Razdoblje na koje se daje zakup: 1.1.2025. godine – 31.12.2026. godine,

- Početna cijena zakupa: 2.864,00 EUR/ godišnje.

**1.2. Lokacija za davanje u zakup javne površine do 4,00 m² za postavu pokretne naprave – štanda u ulici Pušća u Omišlju (mikrolokacija – ispred Društvenog doma Omišalj, Pušća 121)**

- Namjena: štand za pečenje plodina (kukuruz, kokice, kesteni, šećerna vuna i sl.),

- Razdoblje na koje se daje zakup: 29.11.2024. godine – 12.1.2025. godine,

- Početna cijena zakupa: 199,05 eura.

**Na natječaju ne može sudjelovati ponuditelj koji:**

* ne ispunjava ili nije ispunjavao obveze iz ugovora sklopljenog temeljem odredbi Odluke o davanju u zakup javnih površina i drugih nekretnina u vlasništvu Općine Omišalj za postavljanje privremenih objekata, reklamnih i oglasnih predmeta,
* je već bio utvrđen najpovoljnijim ponuditeljem za lokaciju koja je predmet natječaja, ali nije sklopio ugovor o zakupu ili je sklopio ugovor i isti raskinuo prije ugovorenog roka,
* koji ima nepodmiren dug prema Općini Omišalj po bilo kojoj osnovi.

**UVJETI NATJEČAJA:**

* Pravo sudjelovanja u natječaju imaju fizičke i pravne osobe koje su registrirane za obavljanje djelatnosti i koje nemaju dugovanja prema Općini Omišalj s bilo kojeg osnova;
* Cijena **godišnjeg** zakupa plaća se na sljedeći način:
* godišnji zakup plaća se u dva obroka, prvih 50% iznosa zakupnine do 31.siječnja, a drugih 50% iznosa do 31. srpnja tekuće godine.

Cijena zakupa za **lokaciju 1.2**. plaća se jednokratno, do 23.12.2024.godine.

* Odabrani ponuditelj dužan je po potpisu ugovora ishoditi sve potrebne dozvole i suglasnosti od nadležnih tijela, poštovati higijensko - tehničke uvjete, održavati čistoću zakupljenog zemljišta, kao i uvjete postavljanja i oblikovanja privremenih objekata i predmeta na javnim površinama određenim u Pravilniku o lokacijama i uvjetima za postavljanje i oblikovanje privremenih objekata i predmeta;
* Zakupnik snosi troškove uređenja zemljišta i pripreme te postavu privremene naprave.
* **Zakupnik koji će obavljati djelatnost na lokaciji 1.1., dužan je osigurati obavljanje djelatnosti na zakupljenoj javnoj površini tijekom cijelog perioda trajanja zakupa, bez prekida.**
* **Općina može otkazati ugovor o zakupu u slučaju potrebe uređenja nekretnine koja je u zakupu, odnosno radi privođenja nekretnine namjeni sukladno odgovarajućim dokumentima prostornog uređenja. U navedenom slučaju zakupnik nema pravo tražiti od Općine naknadu štete.**

**Ponuda za sudjelovanje na natječaju mora sadržavati:**

1. Pisanu ponudu u kojoj mora biti navedeno ime i prezime ponuditelja i njegovo prebivalište (za fizičku osobu), odnosno naziv, sjedište i zakonski zastupnik tvrtke (za pravnu osobu), OIB, kontakt (telefonski broj i e-mail adresa), e-mail adresa/e za dostavu e-Računa (maksimalno dvije e-mail adrese) i ponuđena cijena u eurima izražena slovima i brojkama.

2. Presliku rješenja o upisu u sudski registar za pravne osobe, odnosno obrtni registar za fizičke osobe, rješenje o upisu u registar udruge, političke stranke i slično, kojom natjecatelj dokazuje da je registriran za obavljanje djelatnosti za koju podnosi ponudu;

3. Presliku osobne iskaznice ukoliko je ponuditelj fizička osoba;

4. Potvrdu o nepostojanju duga prema Općini, ne stariju od 30 dana (izdaje se temeljem ispunjenog Obrasca Zahtjeva za potvrdu o nepostojanju duga - Prilog 1. ovog Javnog natječaja);

5. Dokaz o izvršenoj uplati jamčevine u iznosu od 10% od početnog iznosa godišnje zakupnine koja se uplaćuje na transakcijski račun Općine Omišalj, IBAN: HR91 2402 0061 8301 0000 9, model HR68, poziv na broj: 5738 - OIB ponuditelja, sa svrhom uplate: jamčevina za zakup javne površine;

6. Naznaku broja transakcijskog računa ponuditelja te naziv poslovne banke kod koje je račun otvoren, radi povrata jamčevine. Jamčevina ponuditelja čija ponuda nije prihvaćena vraća se ponuditelju najkasnije u roku od 15 (petnaest) dana nakon donošenja Odluke o odabiru, dok se jamčevina ponuditelja čija je ponuda prihvaćena zadržava i uračunava u iznos zakupnine.

Najpovoljnijom ponudom smatrati će se ona ponuda koja uz ispunjenje uvjeta iz ovog Javnog natječaja sadrži najviši iznos zakupnine. U slučaju da dva ili više ponuditelja, koji ispunjavaju uvjete iz Javnog natječaja, ponude isti iznos zakupnine pravo prvenstva ima ponuditelj čija ponuda je ranije zaprimljena u Upravnom odjelu Općine Omišalj.

Odabrani ponuditelj obvezan je s Općinom Omišalj zaključiti ugovor o zakupu javne površine u roku od osam dana od dana primitka Odluke o odabiru. U protivnom će se smatrati da je od prijave na Javni natječaj odustao. Ukoliko najpovoljniji ponuditelj odustane od sklapanja ugovora o zakupu, nema pravo na povrat jamčevine. Ukoliko najpovoljniji ponuditelj odustane od ponude, ugovor se sklapa s idućim najpovoljnijim ponuditeljem, ukoliko isti prihvati najviši iznos ponuđene zakupnine

**Ponude s utvrđenim prilozima dostavljaju se u zatvorenoj omotnici s naznakom „Javni natječaj za zakup javne površine – NE OTVARATI“,** na adresu: Općina Omišalj, Prikešte 13, 51513 Omišalj, **najkasnije do** **31. listopada 2024. godine do 12,00 sati bez obzira na način dostave.** Ponude pristigle nakon isteka roka za dostavu ponuda neće se otvarati. Nepotpune ponude neće se razmatrati.

Otvaranje ponuda održati će se 31. listopada 2024. godine u 12,30 sati u zgradi Općine Omišalj, Prikešte 13, Omišalj.

O odabiru najpovoljnije ponude ponuditelji će biti izvješteni u pisanom obliku.

Općina Omišalj zadržava pravo poništiti ovaj postupak u bilo kojem trenutku, odnosno ne odabrati niti jednu ponudu, a sve bez ikakvih obveza ili naknada bilo koje vrste prema ponuditeljima.

Sve informacije o natječaju mogu se dobiti u Upravnom odjelu Općine Omišalj, radnim danom od 09,00 - 15,00 h, na tel: 051/661-977.

KLASA: 363-01/24-01/45

URBROJ: 2170-30-24-2

U Omišlju, 21. listopada 2024. godine

**OPĆINA OMIŠALJ**